Ο τροχός της τύχης

Ο Τροχός της Τύχης (ή απλώς Τροχός της Τύχης) είναι ο τίτλος ελληνικού τηλεπαιχνιδιού που προβάλλεται στην ελληνική τηλεόραση από την 1η Ιανουαρίου του 1990 μέχρι σήμερα από διαφορετικούς τηλεοπτικούς σταθμούς και με διαφορετικούς παρουσιαστές. Η τελευταία επαναφορά της εκπομπής έγινε τον Μάρτιο του 2015 από το Star Channel με παρουσιαστή τον Πέτρο Πολυχρονίδη, με την μετάδοση να συνεχίζεται μέχρι σήμερα.Η εκπομπή βασίζεται στο αμερικανικό τηλεπαιχνίδι Wheel of Fortune που ξεκίνησε να προβάλλεται στις 6 Ιανουαρίου 1975 από το τηλεοπτικό δίκτυο NBC και συνεχίζεται ακόμα και σήμερα χωρίς διακοπή.

 Το πρώτο επεισόδιο της εκπομπής μεταδόθηκε τη Δευτέρα 1η Ιανουαρίου 1990 κατά την δεύτερη μέρα λειτουργίας του τηλεοπτικού σταθμού ANT1. Στο πρώτο, ειδικό επεισόδιο, ως παίκτες συμμετείχαν οι τραγουδιστές Λευτέρης Πανταζής, Πωλίνα και Αλέξια. Το παιχνίδι ξεκίνησε με παρουσιαστή τον γνωστό ραδιοφωνικό παραγωγό Γιώργο Πολυχρονίου. Σύμφωνα με τη «βίβλο» του παιχνιδιού, ο κεντρικός παρουσιαστής έχει δίπλα του μία συμπαρουσιάστρια που βρίσκεται στον πίνακα των γραμμάτων και βοηθά στην εξέλιξη του παιχνιδιού, τους παίκτες και τον παρουσιαστή. Η πρώτη συμπαρουσιάστρια του Πολυχρονίου ήταν το μοντέλο Στέλλα Μανωλά, αλλά αποχώρησε στις αρχές του δεύτερου κύκλου και τη θέση της πήρε η επίσης μοντέλο Κρίστα Σταματοπούλου, που έμεινε γνώστη στο ευρύ κοινό μόνο με το μικρό της όνομα. Στις 23 Οκτωβρίου 1992 ο Γιώργος Πολυχρονίου ύστερα από τρεις επιτυχημένες σεζόν παρουσίασης της εκπομπής αποχώρησε, διότι πήρε μεταγραφή στο Mega Channel. Από τη Δευτέρα 26 Οκτωβρίου 1992 την παρουσίαση ανέλαβε ο ηθοποιός Παύλος Χαϊκάλης, με την ίδια συμπαρουσιάστρια. Το 1994 μετά από την παρουσίαση δύο σεζόν του τηλεπαιχνιδιού αποχώρησε και ο δεύτερος παρουσιαστής. Τις σεζόν 1994-1997, την έκτη, την έβδομη και την όγδοη συνεχόμενη του παιχνιδιού στην ελληνική τηλεόραση, την παρουσίαση ανέλαβε ο επίσης ηθοποιός Δάνης Κατρανίδης, σταθερά μαζί με την Κρίστα. Τη σεζόν 1997-1998 τα δικαιώματα του παιχνιδιού απέκτησε το Mega Channel για μία μόνο σεζόν. Την παρουσίαση ανέλαβε ο Γιάννης Κουτράκης, ενώ συμπαρουσιάστρια ήταν η Νίκη Κάρτσωνα. Στις αρχές του 2015, 17 χρόνια μετά από την τελευταία προβολή του παιχνιδιού, το Star Channel ανακοίνωσε ότι επαναφέρει την εκπομπή. Όπως ανακοινώθηκε το ρόλο του παρουσιαστή ανέλαβε ο ραδιοφωνικός παραγωγός και αθλητικογράφος Πέτρος Πολυχρονίδης, κάνοντας το ντεμπούτο του ως παρουσιαστής. Το ρόλο της συμπαρουσιάστριας ανέλαβε το μοντέλο Τζούλια Νόβα, γνωστή από την παρουσία της στην πρωινή εκπομπή Mega Με Μία που παρουσίαζε ο Μάρκος Σεφερλής στο MEGA. Η εκπομπή ύστερα από απρόσμενα μεγάλη επιτυχία και υψηλά νούμερα τηλεθέασης συνεχίζει ακόμη και σήμερα την προβολή της για όγδοη συνεχόμενη σεζόν από το ίδιο κανάλι. Το καλοκαίρι του 2018 η συμπαρουσιάστρια Τζούλια Νόβα ανακοίνωσε πως αποχωρεί ύστερα από τέσσερις σεζόν παρουσίας στην εκπομπή. Τη σεζόν 2018-2019 τη θέση της πήρε το μοντέλο Ιωσηφίνα Τζουγανάκη, για μία μόνο σεζόν. Το 2019 τη θέσης της συμπαρουσιάστριας πήρε το μοντέλο Βάλια Χατζηθεοδώρου για τις επόμενες δύο σεζόν (2019-2021) και τον Σεπτέμβριο του 2021 την σκυτάλη πήρε η Νατάσα Κουβελά. Τη σεζόν 2019-2020 και έπειτα, ο τηλεοπτικός σταθμός Star Channel επέκτεινε την προβολή της εκπομπής από πέντε σε έξι φορές την εβδομάδα, από Κυριακή μέχρι Παρασκευή.Την Παρασκευή 14 Φεβρουαρίου 2020 ο Τροχός της Τύχης συμπλήρωσε τα 1.000 επεισόδια προβολής από την συχνότητα του Star Channel. Στο 1.000ό επετειακό επεισόδιο διαγωνίστηκαν ο Γιώργος Πολυχρονίου, ο Παύλος Χαϊκάλης και ο Γιάννης Κουτράκης, τρεις από τους τέσσερις, πρώην παρουσιαστές της εκπομπής για φιλανθρωπικό σκοπό. Ο «Τροχός της Τύχης» βασίζεται στο σχολικό παιχνίδι Κρεμάλα και δημιουργήθηκε τον Ιανουάριο του 1975 από τον Μερβ Γκρίφιν για το αμερικανικό τηλεοπτικό σταθμό NBC. Στο παιχνίδι συμμετέχουν τρεις παίκτες (σπάνια σε κάποιες εκδοχές, κατά καιρούς, έχουν υπάρξει 3 ομάδες των 2 παικτών η καθεμία), οι οποίοι γυρίζουν τον Τροχό. Οι παίκτες επιλέγουν σύμφωνα της αλφαβήτου και κερδίζουν χρήματα ή δώρα, αναλόγως με το χρηματικό ποσό ή το δώρο που αναγράφεται στη λωρίδα του Τροχού που θα σταματήσει ο δείκτης μετά από κάθε γύρισμα. Μπορούν, επίσης, αν το θελήσουν, να αγοράσουν φωνήεντα, αλλά τότε αφαιρείται ένα ποσό από το σύνολο των χρημάτων τους. Υπάρχουν, επίσης, και δύο λωρίδες με την λέξη «χρεωκοπία» σε δύο αντιδιαμετρικές θέσεις του Τροχού και αν ο δείκτης σταματήσει σε μία από αυτές ο παίκτης χάνει όλα τα έως τότε λεφτά του γύρου, καθώς και μία λωρίδα «χάνεις τη σειρά σου». Ο πρώτος παίκτης, που θα βρει την κρυμμένη λέξη ή φράση, κερδίζει όσα χρήματα έχει συγκεντρώσει στον γύρο. Ο παίκτης με τα μεγαλύτερα κέρδη στο σύνολο όλων των βασικών γύρων, συμμετέχει στον Τελικό γύρο, όπου έχει την ευκαιρία να αυξήσει σημαντικά τα κέρδη του. Ο «Τροχός Της Τύχης» έχει κατακτήσει όλο τον κόσμο, καθώς στην αρχική μορφή του έχουν γίνει περισσότερες από 60 διεθνείς προσαρμογές. Πρόκειται για μια από τις πιο επιτυχημένες ανανεώσεις μορφών διεθνώς. Προβάλλεται σε τηλεοπτικά κανάλια σε διάφορες χώρες, όπως το γαλλικό TF1, το τουρκικό Kanal D, το ισπανικό Antena 3, ενώ από το 2016 προβάλλεται σε Πορτογαλία και Κροατία.